text: Nationalpark Vadehavet indviet
  16 oktober 2010 kl. 12.09
  Danmarks største nationalpark blev i dag indviet med deltagelse af bl.a. miljøminister Karen Ellemann og prins Joachim.
  Nationalparken udgør i alt ca. 146.600 ha og omfatter Vadehavet, vadehavsøerne, Skallingen, Varde ådal, Marbæk-området og dele af marsklandet bag digerne på fastlandet.
  - Det er en stor dag for dansk natur, da Vadehavet ubetinget er et af vores vigtigste naturområder. Jeg er sikker på, at den nye nationalpark bliver en stor attraktion for befolkningen i området og et trækplaster for turister, siger miljøminister Karen Ellemann.
  Nationalparken er den tredje i rækken - efter Thy og Mols Bjerge.
  